b'\n_START_ARTICLE_\nIzak II. Angel\n_START_SECTION_\nUpor\n_START_PARAGRAPH_\nIzakov o\xc4\x8de Andronik Dukas Angel, voja\xc5\xa1ki poveljnik v Mali Aziji, je bil sin Teodore Komnene, najmlaj\xc5\xa1e h\xc4\x8derke cesarja Alekseja I. Komnena in Irene Dukas. Preko te zakonske zveze je dru\xc5\xbeina Angel spadala tudi v \xc5\xa1ir\xc5\xa1o dru\xc5\xbeino Komnenov._NEWLINE_Med kratkotrajnim vladanjem Andronika I. Komnena (1183-1185) je Izak z o\xc4\x8detom in brati sodeloval v vstaji v Nikeji in Prusi. Nenavadno je, da ga cesar zaradi tega ni kaznoval in je po vstaji lahko \xc5\xbeivel v Bizancu._NEWLINE_Med Andronikovo odsotnostjo je Stefan Had\xc5\xbeiokristoforit 11. septembra 1185 poskusil Izaka aretirati, toda Izak je Stefana ubil in poiskal zato\xc4\x8di\xc5\xa1\xc4\x8de v baziliki Svete Sofije. Andronik I. je bil dokaj sposoben vladar, vendar med aristokracijo in prebivalci ni bil priljubljen. Izak je zato prebivalce nahujskal k uporu in upor se je hitro raz\xc5\xa1iril po mestu. Ko se je Andronik vrnil v Bizanc, je na njegovem prestolu \xc5\xbee sedel novi cesar Izak II.. Andronik je posku\xc5\xa1al pobegniti, vendar so ga na begu ujeli in mestna drhal ga je 12. septembra 1185 ubila.\n_START_SECTION_\nPrvo vladanje\n_START_PARAGRAPH_\nIzak II. Angel je leta 1185 in 1186 okrepil svoj polo\xc5\xbeaj z dinasti\xc4\x8dnim porokami. Ne\xc4\x8dakinjo Evdokijo Angel je poro\xc4\x8dil s srbskim kraljem Stefanom Prvoven\xc4\x8danim, sestro Teodoro z italijanskim markizom Konradom Montferra\xc5\xa1kim, sam pa se je januarja 1186 poro\xc4\x8dil z Margareto Arpad, h\xc4\x8derko mad\xc5\xbearskega kralja B\xc3\xa9le III. Mad\xc5\xbearska je bila najve\xc4\x8dja in najmo\xc4\x8dnej\xc5\xa1a soseda Bizantinskega cesarstva, Margareta, ki se je kasneje preimenovala v Marijo, je imela mo\xc4\x8dne dinasti\xc4\x8dne zveze z vladarskimi dru\xc5\xbeinami iz Kijeva, Svetega Rimskega cesarstva, Italije, Provanse in s starej\xc5\xa1imi bizantinskimi dinastijami. _NEWLINE_Izak je svoje vladanje za\xc4\x8del z odlo\xc4\x8dilno zmago nad normanskim kraljem Sicilije Viljemom II. Sicilskim na obali Strume 7. septembra 1185. Normani so z 80.000 vojaki in 200 ladjami vdrli v cesarstvo \xc5\xbee proti koncu vladanja Andronika I.. Povsod drugod je bila njegova politika manj uspe\xc5\xa1na. Konec leta 1185 je poslal 80 galej v Akko, da bi osvobodil svojega brata Alekseja, a so ga Normani s Sicilije popolnoma uni\xc4\x8dili. Za tem je poslal 70 ladij na Ciper, kjer je zaradi vme\xc5\xa1avanja Normanov izbruhnil upor pod vodstvom Izaka Komnena. Tudi ta odprava je do\xc5\xbeivela polom._NEWLINE_Da bi pla\xc4\x8dal stro\xc5\xa1ke armade in svoje poroke, je mo\xc4\x8dno povi\xc5\xa1al davke, kar je konec leta 1185 povzro\xc4\x8dilo upor Bolgarov in Vlahov. Rezultat upora je bila ustanovitev Drugega Bolgarskega cesarstva z dinastijo Asen na prestolu. Proti upornikom je Izak poslal Alekseja Brana, zmagovalca nad Normani, toda Bran se je z vojsko obrnil proti svojemu vladarju in poskusil zasesti Bizanc. Poskus je prepre\xc4\x8dil Izakov svak Konrad Montferra\xc5\xa1ki, ki je Brana porazil in uni\xc4\x8dil._NEWLINE_Leta 1187 je z Benetkami sklenil pogodbo, s katero naj bi mu republika v \xc5\xa1estih mesecih dobavila 40 do 100 galej, v zamenjavo pa bi dobila velike trgovske ugodnosti. Cesarjeva pozornost se je nato preusmerila na vzhod, kjer se je pojavilo ve\xc4\x8d kandidatov za bizantinski prestol. _NEWLINE_V tretji kri\xc5\xbearski vojni je leta 1189 cesar Svetega Rimskega cesarstva Friderik I. Barbarossa dobil dovoljenje, da gre s svojo vojsko preko bizantinskega ozemlja. Takoj ko je Friderik prestopil mejo Bizantinskega cesarstva, je za\xc4\x8del Izak iskal vse mogo\xc4\x8de izgovore, da bi mu pot prepre\xc4\x8dil in samo z oro\xc5\xbejem so ga prisilili, da je leta 1190 izpolnil svoje obveznosti._NEWLINE_Do leta 1196 se je neko\xc4\x8d mogo\xc4\x8dno bizantinsko vojno ladjevje zmanj\xc5\xa1alo na borih 30 galej. _NEWLINE_Naslednjih pet let de je cesarstvo stalno spopadalo z Bolgarijo, proti kateri je Izak osebno vodil ve\xc4\x8d vojnih pohodov. Rezultati so bili kljub obetavnemu za\xc4\x8detku slabi in leta 1190 je v eni od bitk komaj odnesel celo glavo. Med pripravami na \xc5\xa1e en napad na Bolgare leta 1195 je cesarjev starej\xc5\xa1i brat Aleksej Angel izkoristil Izakovo dalj\xc5\xa1o odsotnost zaradi lova in se s podporo vojske oklical za cesarja Alekseja III. Izaka II. so oslepili in ga v Bizancu vrgli v je\xc4\x8do.\n_START_SECTION_\nDrugo vladanje\n_START_PARAGRAPH_\nPo osmih letih ujetni\xc5\xa1tva so ga po prihodu kri\xc5\xbearjev v \xc4\x8detrti kri\xc5\xbearski vojni in pobegu Alekseja III. iz Bizanca leta 1203 ponovno posadili na prestol. Zaradi dolgega bivanja v je\xc4\x8di je bil telesno in du\xc5\xa1evno iz\xc4\x8drpan, zato se mu je na prestolu kot so-cesar pridru\xc5\xbeil sin Aleksej IV. Angel._NEWLINE_Aleksej IV. je bil pri kri\xc5\xbearjih zelo zadol\xc5\xbeen in ni bil sposoben poravnati svojih dolgov. Zaradi tega je izgubil podporo tako pri kri\xc5\xbearskih zaveznikih kot pri svojih podlo\xc5\xbenikih. Konec januarja 1204 je oblast prevzel vpliven dvorni uradnik Aleksej Dukas Murzuful in se proglasil za cesarja Alekseja V. Izak II. je takoj za tem umrl, domnevno zaradi \xc5\xa1oka, Alekseja IV. pa so 28. ali 29. januarja 1204 zadavili.\n_START_SECTION_\nZgodovinska slava\n_START_PARAGRAPH_\nIzak slovi kot eden najbolj neuspe\xc5\xa1nih vladarjev na bizantinskem prestolu. Obdal se je z mno\xc5\xbeico su\xc5\xbenjev, ljubic in priliznjencev in upravljanje cesarstva prepustil nekompetentnim izbrancem, dr\xc5\xbeavni denar pa je zapravljal za drage zgradbe in darila cerkvi in njenim metropolitom. Med njegovim vladanjem je Bizantinsko cesarstvo izgubilo Bolgarijo, Lefkado, Kefalonijo, Zakint, Kilikijo in Ciper.'